Niels Anker Kofoed (V), 1997-12-18:
Jeg må erkende, at det er sidste gang, jeg kan deltage i
eller overvære en finanslovdebat, og formentlig også den sidste gang, jeg kommer til at stemme for en finanslov.
Så jeg synes, at jeg vil sige et par ord i den anledning.
Først en ganske kort bemærkning om debatformen.
Hvis jeg tænker 20 år tilbage, så må jeg sige, at dengang var debatten morsommere.
Den var vittigere.
I dag synes jeg, at man er alt for seriøs og slår hinanden oven i hovedet med talstørrelser, som jo ikke har nogen reel betydning, netop fordi man bare bruger nogle andre talstørrelser til at slå den anden oven i hovedet med.
Det er bare sådan, at den politiske form skifter, men jeg er nu så gammeldags, at jeg synes, den gamle form var morsommere.
Når Erik Eriksen kom på talerstolen og de andre talere med virkeligt format - ja, undskyld, vi har ikke mange af dem tilbage.
Men I kan jo prøve, om I kan blive det sådan med tiden.
I har jo tiden for jer.
Så vil jeg godt komme med et par bemærkninger som et af Bornholms folkevalgte medlemmer.
Her vil jeg godt sige tak til det gamle Folketing, som vedtog en valglov, der sikrede Bornholm to mandater.
Der står ikke, at det skal være en Socialdemokrat og en Venstremand, men det er underforstået.
Jeg vil også gerne sige tak til regeringen.
Jeg vil også adressere den til landets statsminister.
Thi aldrig har vores land, Bornholm, været beæret af så mange højtærede ministre som under denne regering.
Vi har været så beærede, og vi har været glade ved dem, vi har spist sammen med dem, og vi har hygget os sammen med dem.
Vi har fået mange løfter, og vi har også haft mange håb.
Vi har haft besøg af arbejdsministeren, erhvervsministeren, fiskeriministeren, landbrugsministeren, men ikke fødevareministeren.
Så har vi haft besøg af den nuværende indenrigsminister.
Han kom som borgmester fra Århus, og nu er han blev ophøjet til en dygtig minister.
Se, aldrig har vi oplevet så megen forståelse og fået så mange løfter.
Når jeg så ser på finansloven, må jeg sige, at det er en skuffelse for mig som bornholmer, for hvilke resultat har vi fået?
Lad os se på et af de løfter vi fik: Vi har en russisk coaster stående ved Dueodde, og den har den ene minister efter den anden lovet skulle fjernes.
Den er fyldt med kul.
Vi vil gerne have den fjernet, for hvis kullet flyder ud, så bliver det jo ikke den hvide sandstrand, men den sorte sandstrand.
Men vi håber på tredje år, at den bliver fjernet, og vi håber på, at det bliver inden turistsæsonen.
Så har vi også fået energiafgifter.
Jeg tror, at vi har betalt ca. 250 mio. kr. ekstra i energiafgifter pr. år, siden den nye regering kom til.
Det påvirker selvfølgelig også elpriserne.
Jeg kan sige, at vi er glade for, at vi kan bidrage til at gøre naturgassen billigere for resten af Danmark.
Vi får ingen naturgas, men vi er selvfølgelig taknemmelige for, at vi får lov til at bidrage til de danske forbrugere.
Så til sidst vil jeg selvfølgelig komme ind på planlovene.
Nu er miljøministeren ikke til stede, men han er faktisk den mægtigste mand på Bornholm.
Han har fået gennemført en lovgivning om, at der ikke kan bygges 3 km fra stranden, og der er 100 km rundt, det er 300 km2, der ikke kan bygges på, medmindre miljøministeren godkender det.
Så kan jeg sige, at en fjerdedel af Bornholm er skov.
Og så er der altså omkring 150 km2 tilbage, hvor vi selv kan bestemme, hvordan vi bygger.
Det kalder jeg centralisering, så det batter.
Vi er så sure over det, for er der nogen, der vil bevare vores landskab, så er det bornholmerne selv. Vi ønsker ingen indblanding fra centraladministrationen.
Nå, men det er bare, hvad vi må finde os i. Til sidst vil jeg sige en ting om trafikproblemerne.
Vi har fået mange løfter og haft meget håb.
I februar-marts måned havde vi en debat om Bornholmstrafikken.
Det medførte, at der skulle nedsætte et udvalg.
Den kom med en rapport.
I den rapport står det samme, som vi vidste for et år siden.
Der kom ikke noget nyt.
Det, vi ønsker, er, at vi får trafikproblemerne løst og ikke tomme løfter.
Jeg havde selvfølgelig gerne se nogle resultater, så jeg ønsker i det kommende år lidt færre ministerbesøg og større resultater.